Mjög góð kjörsókn hefur verið í prófkjöri Sjálfstæðisflokksins í Reykjavík, en fyrstu tölur ættu að liggja fyrir um kvöldmatarleytið. Þá kynnir Samfylkingin alla sína framboðslista eftir hádegið og Miðflokkurinn heldur landsþing.
Prófkjör Sjálfstæðisflokksins hófst í gær og eru kjörstaðir opnir til klukkan 18 í dag. Ingvar P. Guðbjörnsson upplýsingafulltrúi flokksins segir að kjörsóknin sé mjög góð og meiri en var síðast. Hann segir að fyrstu tölur ættu að liggja fyrir um klukkan 19, en endanleg úrslit ekki fyrr en síðar í kvöld. Þrettán frambjóðendur gefa kost á sér, sex konur og sjö karlar, en kosið eru m sex til átta efstu sætin. Tveir ráðherrar gefa kost á sér í fyrsta sætið, en það eru Áslaug Arna Sigurbjörnsdóttir dómsmálaráðherra og Guðlaugur Þór Þórðarson utanríkisráðherra. Í síðasta prófkjöri varð Ólöf Nordal í fyrsta sæti og Guðlaugur Þór í öðru og leiddu þau sitt hvorn listann í Reykjávikurkjördæmunum tveimur. Áslaug Arna hafnaði þá í fjórða sæti. Í dag verða framboðslistar Samfylkingarinnar í öllum kjördæmum kynntir, en flokksstjórn kemur saman eftir hádegið. Loks verður landsþing Miðflokksins haldið í dag, en fundurinn verður fjarfundur. Á landsþinginu verður kosin stjórn flokksins og kosið í nefndir og embætti, kosningakerfið kynnt og sem og lagabreytingar. Sigmundur Davíð Gunnlaugsson formaður flokksins heldur ræðu laust eftir klukkan eitt þar sem hann fer yfir hið pólitíska svið.
Úrslit í prófkjöri Sjálfstæðisflokksins í Reykjavík ráðast í kvöld þar sem tveir ráðherrar bítast um fyrsta sætið. Þá heldur Miðflokkurinn landsþing sitt í dag og flokksstjórn Samfylkingarinnar kemur einnig saman og kynnir alla framboðslista flokksins fyrir Alþingiskosningarnar í haust.